ПРОТОКОЛ № 40
от заседанието на Комисия по правни и институционални въпроси към Пленума на Висшия съдебен съвет, 
проведено на 28 ноември 2016 г.

Днес, 28 ноември 2016 г., понеделник от 15.00 ч. в сградата на Висшия съдебен съвет, се проведе заседание на Комисията по правни и институционални въпроси към Пленума на ВСС в състав:

ПРЕДСЕДАТЕЛ:		ЮЛИАНА КОЛЕВА - отсъства
ЗАМ. ПРЕДСЕДАТЕЛ:	ЮЛИЯ КОВАЧЕВА

ЧЛЕНОВЕ:			СВЕТЛА ПЕТКОВА - отсъства
					МИХАИЛ КОЖАРЕВ 
					КАРОЛИНА НЕДЕЛЧЕВА 
					МАГДАЛЕНА ЛАЗАРОВА
					НЕЗАБРАВКА СТОЕВА
					КАЛИН КАЛПАКЧИЕВ 

На заседанието присъстват експертните сътрудници на комисията Саша Харитонова – директор на дирекция „Правна“, Мартин Величков – главен експерт – юрисконсулт в дирекция „Правна“ и Аделина Кандова – главен експерт в дирекция „Международна дейност“.

По внесените допълнителни точки и на основание последвалите разисквания по дневния ред,

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

Включва в дневния ред следните допълнителни точки:

- Решение на Комисия „Професионална квалификация и информационни технологии“ по протокол № 39 от 28.11.2016 г., т. 13 относно детайлизиране на предложението за разширяване обхвата на Централизираната система за случайно разпределение.

Д Н Е В Е Н   Р Е Д: 

I. МЕЖДУНАРОДНА ДЕЙНОСТ:

1. ОТНОСНО: Писмо от Министерство на правосъдието относно информация за изпълнението на препоръки във връзка с изготвянето на 10-годишен доклад по Механизма за сътрудничество и оценка.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

1.1. Приема за запознаване изготвената информация за изпълнението на препоръки във връзка с изготвянето на 10-годишен доклад по Механизма за сътрудничество и оценка.
1.2. Предлага на Пленума на Висшия съдебен съвет да ПРИЕМЕ ЗА ЗАПОЗНАВАНЕ информацията за изпълнението на препоръки във връзка с изготвянето на 10-годишен доклад по Механизма за сътрудничество и оценка.
1.3. Внася предложението за разглеждане на заседание на Пленума на Висшия съдебен съвет, насрочено за 01.12.2016 г.

2. ОТНОСНО: Въпросник за независимост на съдебната власт за 2016 г. разработен съвместно с Генерална дирекция „Правосъдие и потребители“ на Европейската комисия (ЕК) за събиране на фактическа информация относно структурните граници за независимостта на съдиите и за независимостта на съдебната система.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

2.1. Приема за запознаване писмото от Нуриа Диаз Абад – президент на ЕМСС, с приложения актуализиран Въпросник за независимост на съдебната власт за 2016 г., разработен съвместно с Генерална дирекция „Правосъдие и потребители“ на Европейската комисия (ЕК) за събиране на фактическа информация относно структурните гаранции за независимостта на съдиите и за независимостта на съдебната система.
2.2. ВЪЗЛАГА на експертите от дирекция „Международна дейност“ да актуализират отговорите на въпросника от 2015 г. и да попълнят отговорите на новите въпроси, като при необходимост да съберат информация от експертните сътрудници на постоянните комисии на ВСС.

3. ОТНОСНО: Информация от Европейската мрежа на съдебните съвети за извънредно Общо събрание, което ще се проведе на 8 декември, в гр. Хага, Холандия.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

3.1. Приема за сведение информацията от Европейската мрежа на съдебните съвети за извънредното Общо събрание, което ще се проведе на 8 декември, в гр. Хага, Холандия.
3.2. Информацията да се ПРИЛОЖИ към предложението до Пленума на ВСС за заседанието на 01.12.2016 г. за даване на мандат на Незабравка Стоева и Юлия Ковачева – членове на ВСС, за гласуване позицията на ВСС относно статута на Висшия съдебен съвет на съдиите и прокурорите на Турция в ЕМСС, по време на извънредното Общо събрание, което ще се проведе на 8 декември, в гр. Хага, Холандия.

4. ОТНОСНО: Писмо от Министерство на правосъдието за предоставяне на отговор по въпрос във връзка с процедура за разглеждане на предложението на Европейската комисия за изменение на действащия Регламент № 2201/2003 г. – Брюксел IIа.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

4.1. ПРЕПРАЩА писмото от Министерство на правосъдието на Богдана Желявска – съдия в Софийски градски съд и национално лице за контакт на Националната съдебна мрежа по граждански и търговски дела – граждански дела, за предоставяне на отговор до Министерство на правосъдието, по компетентност. Копие от отговора до министерството да бъде изпратен и на Комисията по правни и институционални въпроси.

5. ОТНОСНО: Доклад от Незабравка Стоева и Юлия Ковачева – членове на Висшия съдебен съвет, от участие в Първата съвместна среща на проектните екипи на Европейската мрежа на съдебните съвети, проведена в периода 26-27 септември, в гр. Рим, Италия.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

5.1. Предлага на Пленума на Висшия съдебен съвет да ПРИЕМЕ ЗА СВЕДЕНИЕ доклада от Незабравка Стоева и Юлия Ковачева – членове на Висшия съдебен съвет, от участие в Първата съвместна среща на проектните екипи на Европейската мрежа на съдебните съвети, проведена в периода 26-27 септември, в гр. Рим, Италия.
5.2. Предлага на Пленума на Висшия съдебен съвет да ВЪЗЛОЖИ на дирекция ''Информационни технологии и съдебна статистика'' да публикува доклада на интернет страницата на ВСС в раздел ''Международна дейност/ Международно сътрудничество/ Международни организации/ Европейска мрежа на съдебните съвети/ Проекти на Европейската мрежа на съдебните съвети 2016 – 2017 г./ Независимост и отчетност & качество на правосъдието.
5.3. Внася предложението за разглеждане на заседание на Пленума на Висшия съдебен съвет, насрочено за 08.12.2016 г.

6.  ОТНОСНО: Решение на Комисия „Бюджет и финанси“ по протокол № 44/23.11.2016. относно решение на КПКИТ по протокол № 38/21.11.2016 г. във връзка с получена покана от представителството на САЩ за участие в делегация за официално посещение на изложение Consumer Electronics Show /CES/, което ще се проведе в периода 5-8 януари, в гр. Лас Вегас, САЩ.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

6.1. Висшият съдебен съвет има сключен договор с фирма с предмет:
Осигуряване на самолетни билети за превоз на пътници и багаж в чужбина, медицински застраховки и при необходимост хотелски резервации и наземен транспорт в чужбина за членове на Висшия съдебен съвет, магистрати от органите на съдебната власт,съдебни служители, както и придружаващи ги лица при служебните пътувания, за нуждите на Висшия съдебен съвет, поради което организирането на пътуването на членове на ВСС и съдебни служители може да се извърши единствено чрез фирмата, която ВСС има сключен договор.
6.2. Решението по т. 6.1. да се изпрати на Търговското представителство към Посолството на САЩ.
6.3. Предлага на Комисия „Професионална квалификация и информационни технологии“ да изготви мотиви относно необходимостта от командироване на член на Висшия съдебен съвет и на съдебен служител от АВСС, до 05.12.2016.

II. ПРАВНИ ВЪПРОСИ:

7. ОТНОСНО: Писмо от председателя на Районен съд гр. Ямбол относно определяне на трудово възнаграждение на служител за времето, през което е на разположение на работодателя.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

7.1. Разпоредбата на т. 5.2. се отнася и за съдии, прокурори и следователи, тъй като същата е допълнение към решението на Висшия съдебен съвет по протокол № 2 от 15.01.2003 г., с което са утвърдени Указания за полагане и заплащане на извънреден труд в органите на съдебната власт.
Разпоредбата е приета с решение на Пленума на Висшия съдебен съвет по протокол № 41 от 10.11.2016 г., т.20.
7.2. Решението по т. 7 да се изпрати на председателя на Районен съд гр. Ямбол.

8. ОТНОСНО: Писмо от Министерство на икономиката относно предоставяне на информация и доказателствени материали за защита на интелектуалната собственост в България през 2016 г., поредната четвърта година на включване на страната ни в „Watch List“ (Списък за наблюдение) на правителството на САЩ, съгласно прегледа по Раздел „Специален 301“.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

8.1. Препраща писмото от Министерството на икономиката на председателите на Върховния касационен съд и на Върховния административен съд за преценка необходимо ли е да изрази становище за предприемане на мерки по т. 4.
Отправя молба до председателите на ВКС и на ВАС да уведомят комисията за тяхното становище по мерките до 19.12.2016 г.

9. ОТНОСНО: Становище от председателя на Районен съд гр. Айтос относно приложението на чл. 279, ал. 3 и ал. 4 и чл. 290 от ЗСВ.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

9.1. Няма изменение в правния режим на съдиите по вписванията и промяна в досега установената практика по приложението на закона.
9.2. Решението по т. 9 да се изпрати на председателя на Районен съд гр. Айтос.

ДОПЪЛНИТЕЛНИ ТОЧКИ:

10.  ОТНОСНО: Решение на Комисия „Професионална квалификация и информационни технологии“ по протокол № 39 от 28.11.2016 г., т. 13 относно детайлизиране на предложението за разширяване обхвата на Централизираната система за случайно разпределение.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

10.1. Възлага на дирекция „Правна“ да изготви становище по въпроса, което да се обсъди на следващото заседание.

ЗАМ. ПРЕДСЕДАТЕЛ
НА КОМИСИЯТА:		     /П/
                     ЮЛИЯ КОВАЧЕВА